次韻周聖舉清溪行二首  其一
作者：汪藻
朝代：宋

paragraphs: 君不見國家有紀狂童干，一溪百繞山千盤。
竹兵草草兒戲爾，震澤以南心爲寒。
初如妖禽嘯月曉，忽作聚蚋奔醯酸。
九重夜半出秦甲，一麾萬里春農安。
書生那知破賊事，且復雪涕論悲端。
憶初倉惶挺身走，江湖滿地皆驚湍。
仲宣何暇守漳浦，子美僅能投錦官。
朝愁烽連海嶠起，暮恐彗掃星河翻。
忍饑怖死頭搶地，破釡躍魚苔漬冠。
爾時身世狹于掌，俯仰宇宙何時寛。
只今同喜風塵定，慎勿忘憂耽酒聖。
要須剩作舂陵行，爲洗吳兒百年病。